มันนี่ทูเดย์
กรุงศรีฯ เร่งหนุนลงทุน
31 ส.ค. 2559

กรุงศรีฯ เร่งหนุนลงทุน
นายมาซาอากิ ซูซูกิ ประธานกลุ่มธุรกิจธนกิจพาณิชย์เกี่ยวกับญี่ปุ่น ธนาคารกรุงศรีอยุธยา เปิดเผยว่า ได้ร่วมกับธนาคารแห่งโตเกียว-มิตซูบิชิ ยูเอฟเจ และองค์การส่งเสริมการค้าต่างประเทศของญี่ปุ่น กรุงเทพฯ หรือเจโทร สนับสนุนการลงทุนของธุรกิจไทยในญี่ปุ่น และคาดว่าในเดือน พ.ย.นี้ จะมีนักลงทุนญี่ปุ่นให้ความสนใจที่จะขยายความร่วมมือด้านการค้ากับผู้ประกอบการธุรกิจในไทยและเครือข่ายธุรกิจของธนาคารในกลุ่มประเทศซีแอลเอ็มวีเพิ่มขึ้นผ่านกิจกรรม Krungsri-MUFG Business Matching
กรุงไทยรับจ่ายค่าใบสั่ง
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย เปิดเผยว่า ธนาคารจะให้บริการรับชำระกับผู้ที่ได้รับใบสั่งจากกล้องของกองบังคับการตำรวจจราจร กองบังคับการตำรวจทางหลวง และสถานีตำรวจในสังกัดกองบัญชาการตำรวจนครบาล โดยนำใบสั่งที่ออกตั้งแต่วันที่ 1 ก.ย. 2559 และมีแถบบาร์โค้ดไปชำระที่เคาน์เตอร์สาขากว่า 1,200 แห่งทั่วประเทศ และ KTB Netbank ได้ตั้งแต่วันที่ 1 ก.ย.นี้ และผ่านเครื่องเอทีเอ็มกว่า 9,000 เครื่อง ตั้งแต่วันที่ 5 ก.ย. 2559